NOBLE ออกหุ้นกู้อายุ 3 ปี ชูดอกเบี้ย 4.7% ขายทั่วไป-สถาบัน เปิดจอง 3-5 เม.ย.นี้
NOBLE เตรียมออกหุ้นกู้ชุดใหม่ เสนอขายหุ้นกู้ประเภทไม่ด้อยสิทธิ ไม่มีประกัน และมีผู้แทนผู้ถือหุ้นกู้ อายุ 3 ปี ชูดอกเบี้ย 4.7% ต่อปี ขายนักลงทุนทั่วไปและสถาบัน เปิดจองวันที่ 3-5 เม.ย.66 ขณะที่ทริสเรทติ้งที่ "BBB" แนวโน้มอันดับเครดิต "Stable"
NOBLE เตรียมออกหุ้นกู้ชุดใหม่ เสนอขายหุ้นกู้ประเภทไม่ด้อยสิทธิ ไม่มีประกัน และมีผู้แทนผู้ถือหุ้นกู้ อายุ 3 ปี ชูดอกเบี้ย 4.7% ต่อปี ขายนักลงทุนทั่วไปและสถาบัน เปิดจองวันที่ 3-5 เม.ย.66
28 มี.ค. 2566

นายอรรถวิทย์ เฉลิมทรัพยากร กรรมการและประธานเจ้าหน้าที่บริหารสายงานการเงิน บริษัท โนเบิล ดีเวลลอปเมนท์ จำกัด (มหาชน) หรือ NOBLE เปิดเผยว่า บริษัทเตรียมออกเสนอขายหุ้นกู้ชุดใหม่ โดยเป็นการออกและเสนอขายหุ้นกู้ประเภทไม่ด้อยสิทธิ ไม่มีประกัน และมีผู้แทนผู้ถือหุ้นกู้ ให้แก่ผู้ลงทุนทั่วไป และผู้ลงทุนสถาบัน อายุ 3 ปี มีอัตราดอกเบี้ย 4.70% ต่อปี จ่ายดอกเบี้ยทุกๆ 3 เดือน จองซื้อขั้นต่ำ 100,000 บาท และทวีคูณทุก ๆ 100,000 บาท เสนอขายระหว่างวันที่ 3-5 เมษายน 2566
โดยวัตถุประสงค์ในการออกหุ้นกู้ครั้งนี้ เพื่อนำเงินที่ได้ไปคืนหุ้นกู้ที่จะครบกำหนดในเดือนเมษายนจำนวน 1,732.50 ล้านบาท และตุลาคม 2566 จำนวน 700 ล้านบาท ส่วนที่เหลือเพื่อใช้เป็นเงินทุนหมุนเวียนในกิจการ
ทั้งนี้ บริษัทและหุ้นกู้ครั้งนี้ได้รับการจัดอันดับความน่าเชื่อถือจาก บริษัท ทริสเรทติ้ง จำกัด เมื่อวันที่ 3 กุมภาพันธ์ 2566 ที่ “BBB” แนวโน้มอันดับเครดิต “Stable” ซึ่งถือเป็นระดับ Investment grade หรือเรียกว่าระดับที่สามารถลงทุนได้
สำหรับในปี 2566 บริษัทฯ ตั้งเป้ารายได้รวมที่ระดับ 15,000 ล้านบาท และยอดขายที่ระดับ 23,000 ล้านบาท โดยมีแผนจะเปิดตัวโครงการใหม่จำนวน 10 โครงการ มูลค่ารวม 23,300 ล้านบาท ซึ่งมีทั้งโครงการประเภทบ้านเดี่ยว ทาว์นโฮม ที่ดินเปล่า และคอนโดมิเนียมแนวราบและแนวสูง โดยกระจายทำเลให้หลากหลายและคลอบคลุมทุกทิศของกรุงเทพฯ เช่น แถบกรุงเทพตะวันตก และตะวันออก เป็นต้น รวมถึงทำเลกลางใจกลางเมือง อาทิ ถนนวิทยุ